Witbank-vrou ‘erg getraumatiseerd’ ná rooftogDie Swanepoel-gesin: van links is Peet, Lené, Annelize en agter is PC en sy seuntjie, Franco (3). (Foto: Facebook) Dit gaan beter met Annelize Swanepoel (52) nadat rowers haar Woensdagoggend in haar huis in Del Judor, eMalahleni (Witbank), met ŉ dubbelloophaelgeweer in die gesig geslaan het, maar sy is steeds erg getraumatiseer deur wat daardie oggend in hul huis gebeur het. Swanepoel se man, Peet (51), is tydens die rooftog doodgeskiet. “Die rekonstruktiewe chirurgie wat sy Donderdag aan haar gesig moes ondergaan, was ŉ sukses. Sy kon al ŉ klein bietjie eet en drink, so dit gaan beter,” sê Rona Wearne, ŉ vriendin van die Swanepoel-gesin. “Sy is net baie moeg en baie emosioneel. Sy is natuurlik steeds erg getraumatiseerd deur wat gebeur het.” Wearne sê Swanepoel word steeds in die eMalahleni- private hospitaal behandel en tans word besoekers beperk. Sy sê dit is nie nou al duidelik of Swanepoel nog operasies sal moet ondergaan nie. Maroela Media het vroeër berig Swanepoel het Woensdagoggend saam met haar kleinseun, Franco (3), by hul huis aangekom waar hulle hul in rowers in die huis vasgeloop het. Die rowers het onder meer wapens uit die kluis gebuit en Swanepoel met ŉ dubbelloophaelgeweer in die gesig geslaan in hul soeke na kontant. Haar neus is gebreek en een van haar wangbene gekraak. Sy is ook gewurg en vasgebind. Peet Swanepoel. (Foto: Facebook) In hierdie tyd het Peet toevallig by die huis aangekom en hom in die rooftog vasgeloop. Hy is egter met die haelgeweer doodgeskiet voordat hy nog enigsins ŉ kans gehad het om te reageer. Wearne sê ŉ fondsinsameling om Swanepoel te help met mediese en ander uitgawes is steeds aan die gang aangesien sy nie ŉ mediese fonds het nie. “Annelize het nie gewerk nie en Peet het ook nie enige lewensdekking gehad nie. So buiten die mediese onkoste, sal dit ook nodig wees om Annelize te help met die koste van berading en ander alledaagse uitgawes,” verduidelik sy. Sy sê hulle het intussen met ŉ nie-winsgewende organisasie begin saamwerk om die fondsinsameling te hanteer, sodat alle donasies deur ouditeurs gaan en belastingaftrekbaar is. Vir meer inligting of om ŉ bydrae te maak, kan ŉ e-pos aan Wearne by [email protected] gestuur word.